  Майя Бывальцева Удмуртиысь язычникъёслэн гуртазы экскурсиос туристъёслы ӵектӥз Пермьысь теплоход компания. Вераськон мынэ Кияса ёросысь Уддяди (ӟуч: Карамас-Пельга) гурт сярысь. 23-тӥ южтолэзе со сярысь гожтэ «ТАСС». Солэн ивортэмезъя, «ВолгаWolga» компанилэн шуръёс кузя круизъёсаз туэ пыртӥзы Кам кузя Пермёзь уянэз, сое «Легенды Пармы 2016» нимазы. Туристъёс удмурт но коми-пермяк калыкъёсын тодматскозы, йӧскалык сиён-юонъёсты веръялозы, кырӟанъёсты кылзозы, озьы ик вуылозы «язычникъёслэн гуртазы «Уддядие», «Лудорвай» музее, 2014-тӥ арын финн-угор дуннелэн шоркараз Быгые, Брангуртын тодмо песянайёсын пумиськылозы». «28-тӥ тулыспалэ ми турфирмаослэн кивалтӥсьёссы понна тодматон ортчытӥмы, возьматӥмы «Куинь сюан гуръёс» йылолмес. Вераськон мынэ удмуртъёслэн куинь сюанъёссы сярысь: вордӥськон, кузпалъяськон но мукет дуннее келян. Котькуд ар милям кӧня ке семья со куинь сюанъёсты ортчытэ… Удмуртиысь язычникъёслэн йылолъёссы Уддядиын, мукет интыосын сярысь, умойгес утиськизы. Тросэз гуртоос вашкала сямъёсъя уло, черке ветлӥсьёс но милям йылолъёсамы пырисько. Одӥгез мукетызлы уг люкеты. Ми ваньмы сямен черкын пылатэмын», — вераз иворъёсъя «Удмуртия» агентстволы Уддядиысь Удмурт лулчеберетъя центрлэн кивалтӥсез Елена Белослудцева. Туристъёс Сарапулын теплоходысь васькыса, Уддядие мынозы. «Куинь сюан гуръёс» программа одӥг но ӝыны час кыстӥськоз. Кылем арын гуртэ Самараысь но Саратовысь туристъёс вуылӥзы ни. Соос озьы ик Сарапулысь пристане дугдылӥзы. Тодэ вайытом, южтолэзь кутсконын тодмо луиз, «Мостурфлот» Удмуртиез Россиысь шуръёс кузя мынӥсь этнографи маршрутэ пыртӥз. Тегъёс: Лулчеберет Туризм Киясово Удмуртия  